
Republika Hrvatska     					          
Općinski sud u Rijeci
Prekršajni odjel
Posl.br. Pp-1318/2026

U  I M E  R E P U B L I K E  H R V A T S K E
P R E S U D A

	Općinski sud u Rijeci, po sutkinji Meliti Šimić, uz sudjelovanje Valnee Car, kao zapisničarke, u prekršajnom postupku protiv okrivljenice Ene Rijs, zbog prekršaja iz čl. 54. stavka 1. točke 1. u svezi stavka 3. Zakona o suzbijanju zlouporabe droga („Narodne novine“ broj: 107/01, 87/02, 163/03, 141/04, 40/07, 149/09, 84/11, 80/13, 39/19, u daljnjem tekstu: Zakon o suzbijanju zlouporabe droga), pokrenutom optužnim prijedlogom MUP-a, PU PG, Druge policijske postaje Rijeka, KLASA: 211-07/25-5/30967, podnesenom ovom Sudu 2. travnja 2026., nakon javne glavne rasprave provedene i zaključene 16. rujna 2026., bez prisutnosti tužitelja i okrivljenice, na temelju odredbe čl. 183. Prekršajnog zakona (Narodne novine RH broj: 107/2007, 39/2013, 157/2013, 110/2015, 70/2017, 118/2018 i 114/2022), istoga dana donio je, javno je objavio i

p r e s u d i o   j e

okrivljenica Ena Rijs, kći Sandre, rođ. 6.1.2003. u Rijeci, hrvatska državljanka, s prebivalištem u Rijeci, Baštijanova 25a, OIB: 29662203125, prekršajno kažnjavana za prekršaj iz Zakona o osobnoj iskaznici, ostali podaci nepoznati, 

k r i v a   j e

	I. što je,
27. kolovoza 2025. u 7,30, zatečena na ulici, u Kostreni, Glavani kbr. 3a, povodom dojave anonimnog građanina kako dezorijentirano hoda po cesti, tetura i viče, kojom prilikom je kod sebe neovlašteno posjedovala drogu – jedan papirnati smotuljak sa sadržajem droge, odnosno mješavine biljne materije i duhana mase 0,37 grama, koja sadrži sintetski kanabinoid MDMB-4en-PINACA (metil 3,3-dimetil-2-(1-(pent-4-en-1-il)-1H-indazol-3-karboksamid)butanoat) kao djelatni sastojak;  MDMB-4en-PINACA se nalazi na Popisu droga i psihotropnih tvari i biljaka iz kojih se može dobiti droga, te tvari koje se mogu uporabiti za izradu droga (Narodne novine broj 19/2023 i 154/24), u Popisu psihotropnih tvari i biljaka, u Odjeljku 1.,skupini JWH-018 i njegovi strukturni analozi, 
	dakle, neovlašteno posjedovala drogu, 
	čime je postupila protivno odredbi čl. 3. st.1. Zakona o suzbijanju zlouporabe droga  te počinila djelo prekršaja iz čl. 54. st.1. t. 1. u svezi st.3. istog Zakona, 
	pa joj se, na temelju odredbe čl. 54. st.1. t.1. u svezi st.3. Zakona o suzbijanju zlouporabe droga, 

i z r i č e

novčana kazna u iznosu od 700,00  (sedamsto) eura.

Na temelju odredbe čl. 33. st. 10. Prekršajnog zakona, okrivljenica je dužna novčanu kaznu platiti u roku od 90 (devedeset) dana po pravomoćnosti ove presude. 

II. Na temelju odredbe članka 76.a stavka 5. Prekršajnog zakona i članka 64. stavka 1. Zakona o suzbijanju zlouporabe droga, od okrivljenice se oduzima predmet koji je uporabljen za počinjenje prekršaja: jedan papirnati smotuljak sa sadržajem biljne materije iz mješavine s duhanom, koja sadrži sintetski kanabinoid MDMB-4en-PINACA (metil 3,3-dimetil-2-(1-(pent-4-en-1-il)-1H-indazol-3-karboksamid)butanoat) kao djelatni sastojak. 

III. Na temelju odredbe članka 53.Prekršajnog zakona, okrivljenici se

i z r i č e

zaštitna mjera odvikavanja od ovisnosti u Nastavnom zavodu za javno zdravstvo, Primorsko-goranske županije, Odjel za zaštitu mentalnog zdravlja i liječenje ovisnosti, Odsjek za izvanbolničko liječenje od ovisnosti, na adresi Kalvarija kbr. 8, u Rijeci, u trajanju od 6 (šest) mjeseci, odnosno koliko odredi liječnik navedene ustanove, a najdulje 1 (jednu) godinu.

IV. Na temelju odredbe čl. 139. st. 3. u svezi čl. 138. st. 3. i čl. 33. st. 10. Prekršajnog zakona, okrivljenica je dužna nadoknaditi trošak prekršajnog postupka u paušalnom iznosu od 20,00 (dvadeset) eura te trošak vještačenja droge u iznosu od 146,46 eura (sto četrdeset i šest eura i četrdeset i šest centi); dakle, sveukupno 166,46 eura (sto šezdeset i šest eura i četrdeset i šest centi), u roku od 90 (devedeset) dana po pravomoćnosti ove presude.

Obrazloženje

1.Ovlašteni tužitelj, podnio je ovome Sudu, uvodno označeni  optužni prijedlog protiv okrivljenice, zbog prekršaja iz čl. 54. st. 1. t.1. i st.3. Zakona o suzbijanju zlouporabe droga.

2. Sud je proveo glavnu raspravu bez nazočnosti okrivljenice, koja je za glavnu raspravu zakazanu za 16. rujna 2026., uredno pozvana, isticanjem poziva na e-oglasnu ploču Suda, nije pristupila niti je svoj izostanak opravdala pa je Sud – na temelju svih materijalnih dokaza priloženih optužnom prijedlogu - ocijenio da postoje uvjeti za donošenje presude i bez ispitivanja okrivljenice te da to nije od utjecaja na zakonito i pravilno donošenje ove presude.
2.1.Okrivljenici je poziv istaknut na e-oglasnu ploču Suda, nakon što su se pozivi upućivani okrivljenici za glavnu raspravu zakazanu za 6. svibnja, 15. lipnja i 22. srpnja,vratili ovome Sudu neuručeni, s naznakom dostavljača HP "Obaviješten, nije podigao pošiljku. Dakle, okrivljenica očito izbjegava dostavu  poziva.

3. Na javnoj i glavnoj raspravi Sud je pročitao optužni prijedlog i proveo dokazni postupak u kojem je pročitao materijalne dokaze priložene optužnom prijedlogu.
 3.1.Na temelju odredbe članka 121. Prekršajnog zakona, iz spisa predmeta izdvaja se nezakoniti dokaz, i to dio Službene bilješke (str. 5 spisa) u II. odlomku, u drugoj, ujedno i zadnjoj rečenici, počev od riječi: "Ista je …", pa do riječi: "… grama" kojom navedena rečenica i završava, a to iz razloga što sadrži ispitivanje okrivljenice od strane policijskih službenika, koje nije provedeno sukladno odredbama Prekršajnog zakona o ispitivanju okrivljenika odnosno osumnjičenika.
	3.2.Potom su pročitani ostali dokazi: Obavijest po članku 109.a Prekršajnog zakona (list 4 spisa), Službena zabilješka (str. 5 spisa), Zapisnik o privremenom oduzimanju predmeta (str. 6-8 spisa), Potvrda o privremenom oduzimanju predmeta (str. 9 spisa), obrazac medicinske dokumentacije o pacijentu, Zavoda za hitnu medicinu PGŽ (list 12 spisa),dopis tužitelja Centru "Ivan Vučetić" u Zagrebu (list 13 spisa), nalog za vještačenje, zapisnik o vještačenju, nalaz i rezultati ispitivanja te specifikacija troškova vještačenja (list 14-18 spisa) 
	3.3. Iz predmetne Obavijesti po članku 109.a Prekršajnog zakona, utvrđeno je da je ista 27. kolovoza 2025. uručena počiniteljici prekršaja Eni Rijis, koja je primitak obavijesti potpisala. Navedenom Obaviješću ista se, kao počinitelj prekršaja iz članka 54. stavka 3. Zakona o suzbijanju zlouporabe droga, obavještava da će se protiv nje, zbog navedenog prekršaja podnijeti optužni prijedlog nadležnom sudu te obavještava i da se pred tijelom postupka može održati i donijeti odluka o prekršaju i u njezinoj odsutnosti, te da ako izbjegava dostavu da će joj se sva pismena dostaviti putem e-Oglasne ploče tijela postupka. 
	3.4. Iz preostalog, neizdvojenog dijela predmetne Službene zabilješke utvrđeno su 27. kolovoza 2025. u 07:00, policijski službenici II. PP Rijeka, od strane operativnog dežurstva II. PP Rijeka upućeni u Kostrenu sa napomenom da je zaprimljena dojava od anonimnog dojavitelja kako N.N. mlađa ženska osoba kod pizzerije Paris, Ulicom Glavani dezorijentirano hoda po cesti, tetura i viče. Izvršenim obilaskom predmetnog područja, u Ulici Glavani 3 A zatečena je predmetna osoba iz dojave koja je djelovala dezorijentirano, nesuvislog i nepovezanog razgovora, za koju je provjerom identiteta utvrđeno kako se radi o Eni Rijs, rođenoj 06. siječnja 2003., sa prijavljenim prebivalištem u Rijeci, Baštijanova kbr. 25 A te je izvršen sigurnosni pregled nad njome. 
	3.5. Iz predmetnih Zapisnika o privremenom oduzimanju predmeta te Potvrde o privremenom oduzimanju predmeta, utvrđeno je da je od strane tužitelja od okrivljenice privremeno oduzet slijedeći predmet: jedan papirnati smotuljak sa sadržajem mješavine duhana i zelene sasušene usitnjene biljne materije nalik na čaj, koja svojim izgledom i karakteristikama odgovara opisu droge uličnog naziva Spice – Galaxy koja sadrži sintetske kanabinoide kao aktivne komponente, ukupne neto mase materije od cca 0,30 grama, koje predmete je policijskim službenicima dobrovoljno predala tijekom zaticanja, povodom intervencije u Kostreni, Ulica Glavani bb. 
	3.6. Iz obrasca medicinske dokumentacije o pacijentu, Zavoda za hitnu medicinu PGŽ (list 12 spisa) utvrđeno je da je pregled obavljen 27. kolovoza 2025. u policijskoj postaji u Gundulićevoj ulici, a na poziv na intervenciju od strane policije pregled je obavljen nad Enom Rijis, rođenom 06.01.2003. Navodi se da se ista doima pod utjecajem droga, agresivna, napada susjede, ima kod sebe oko 3 grama Galaxyja; Ostala stanja / nalazi / primjedbe: svjesna, agitirana, agresivna, uznemirena. Pod utjecajem Galaxyja. Urednog fizikalnog statusa. Bez ozljeda. Dijagnoza F19.0.  
	3.7. Iz dopisa tužitelja Centru "Ivan Vučetić" u Zagrebu (list 13 spisa), iz Naloga za vještačenje, zapisnika o vještačenju, nalaza i rezultata ispitivanja te specifikacija troškova vještačenja (list 14-18 spisa), utvrđeno je da je vještačenjem materijala koji je dostavljen na vještačenje u omotu 2 – jedan papirnati smotuljak sa sadržajem mješavine duhana i zelene sasušene usitnjene biljne materije, ukupne neto mase materije od cca 0,30 grama, utvrđeno da biljna materija iz mješavine s duhanom sadrži sintetski kanabinoid MDMB-4en-PINACA (metil 3,3-dimetil-2-(1-(pent-4-en-1-il)-1H-indazol-3-karboksamid)butanoat) kao djelatni sastojak, a koji se prema Popisu droga i psihotropnih tvari i biljaka iz kojih se može dobiti droga, te tvari koje se mogu uporabiti za izradu droga (Narodne novine broj 19/2023 i 154/24), nalazi u Popisu psihotropnih tvari i biljaka, u Odjeljku 1.,skupini JWH-018 i njegovi strukturni analozi. 
Iz specifikacije troškova vještačenja utvrđeno je da se na ime metode GC-MS te izrade pisanog nalaza i mišljenja, potražuje ukupni iznos od 146,46 eura. 

4. Odredbom članka 54. stavka 1. točke 1. u svezi stavka 3. Zakona o suzbijanju zlouporabe droga, propisano je da će se novčanom kaznom u iznosu od 5.000,00 do 20.000,00 kuna ili kaznom zatvora do 90 dana, kazniti za prekršaj fizička osoba ako posjeduje drogu, biljku ili dio  biljke iz koje se može dobiti droga i nove psihoaktivne tvari te tvari koje se mogu uporabiti za izradu droge ili nove psihoaktivne tvari protivno odredbama ovog Zakona (čl.  3. st. 1.).

5. Na temelju provedenih materijalnih dokaza, cijeneći svaki dokaz pojedinačno i u njihovoj ukupnosti, Sud je utvrdio nedvojbeno dokazanim da je okrivljenica počinila prekršaj za koji se tereti predmetnim optužnim prijedlogom, na način činjenično opisan u izreci presude te je oglašena krivom i kažnjena po Zakonu.

6. Pri izboru vrste i mjere kazne koju će izreći okrivljeniku za počinjeni prekršaj, Sud je uzeo u obzir sve okolnosti iz čl. 36. st. 1. i st. 2. Prekršajnog zakona. Sud nije našao niti olakotnih okolnosti niti otegotnih na strani okrivljenice, dok je njezino imovno stanje ovome Sudu nepoznato.
Slijedom navedenog,  odlučio joj je izreći novčanu kaznu, a ne kaznu zatvora, i to u iznosu samo nešto višem od posebnog minimuma.

7. Na temelju odredbe članka 76.a, stavka 3., odnosno stavka 1., Prekršajnog zakona, od okrivljenice je oduzet predmet naveden u Potvrdi o privremenom oduzimanju predmeta, označenima u točki II. izreke, jer je posjedovanje droge zabranjeno Zakonom o suzbijanju zlouporabe droga.

8. Prihvaćajući prijedlog tužitelja, na temelju odredbe članka 53.Prekršajnog zakona, okrivljenici je izrečena i zaštitna mjera odvikavanja od ovisnosti u Nastavnom zavodu za javno zdravstvo, Primorsko-goranske županije, Odjel za zaštitu mentalnog zdravlja i liječenje ovisnosti, Odsjek za izvanbolničko liječenje od ovisnosti, na adresi Kalvarija kbr. 8, u Rijeci, u trajanju od 6 (šest) mjeseci, odnosno koliko odredi liječnik navedene ustanove, a najdulje 1 (jednu) godinu.
8.1.Navedeno iz razloga što je okrivljenica tempore criminis zatečena kako pod utjecajem droge dezorijentirano hoda po cesti, tetura i viče te je iz medicinske dokumentacije utvrđeno da se ista doima pod utjecajem droga, agresivna, napada susjede, ima kod sebe oko 3 grama Galaxyja; Ostala stanja / nalazi / primjedbe: svjesna, agitirana, agresivna, uznemirena. Pod utjecajem Galaxyja. Urednog fizikalnog statusa. Bez ozljeda. Dijagnoza F19.0., a koja dijagnoza glasi duševni poremećaji i poremećaji ponašanja uzrokovani u više droga ili ostalih tvari. 
	8.2. Stoga Sud smatra da, a posebice obzirom na mladu životnu dob okrivljenice, koja je prekršaj počinila pod odlučujućim djelovanjem ovisnosti o drogi, postoji opasnost da će zbog te ovisnosti u budućnosti počiniti prekršaj. 

	9. Kako je okrivljenica proglašena krivom, Sud ju je obvezao na plaćanje paušalnih troškova prekršajnog postupka u iznosu koji je odmjeren samo obzirom na složenost i trajanje postupka, obzirom da Sudu nije poznato njezino imovno stanje te je obvezana na naknadu troškova vještačenja droge.

U Rijeci 16. rujna 2026.

    	Sutkinja 
[bookmark: _GoBack]        Melita Šimić, v.r. 


Uputa o pravnom lijeku:
Protiv ove presude ovlaštene osobe mogu podnijeti žalbu u roku od 8 dana od dana dostave prijepisa presude. Žalba se podnosi Općinskom sudu u Rijeci, za Visoki Prekršajni sud u Zagrebu, u dva istovjetna primjerka.

Dostavna naredba:
1. Tužitelju,
2. Okrivljenici,
3. U spis.   

